CELEX: 32020D1765
Language: sl
Date: 2020-11-25 00:00:00
Title: Izvedbeni sklep Komisije (EU) 2020/1765 z dne 25. novembra 2020 o neodobritvi klorofena kot obstoječe aktivne snovi za uporabo v biocidnih proizvodih vrste proizvodov 2 (Besedilo velja za EGP)

26.11.2020   
               
               
                  SL
               
               
                  Uradni list Evropske unije
               
               
                  L 397/24
               
            
         IZVEDBENI SKLEP KOMISIJE (EU) 2020/1765
         z dne 25. novembra 2020
         o neodobritvi klorofena kot obstoječe aktivne snovi za uporabo v biocidnih proizvodih vrste proizvodov 2
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 89(1) Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) št. 1062/2014 (2) določa seznam obstoječih aktivnih snovi, ki jih je treba oceniti zaradi njihove morebitne odobritve za uporabo v biocidnih proizvodih. Navedeni seznam vključuje klorofen (št. ES: 204-385-8; št. CAS 120-32-1).
                  
               
                     (2)
                  
                  
                     Klorofen je bil ocenjen za uporabo v biocidnih proizvodih vrste proizvodov 2 (razkužila in algicidi, ki niso namenjeni neposredni uporabi na ljudeh ali živalih), kot je opredeljena v Prilogi V k Uredbi (EU) št. 528/2012.
                  
               
                     (3)
                  
                  
                     Norveška je bila imenovana za državo poročevalko in njen ocenjevalni pristojni organ je Evropski agenciji za kemikalije (v nadaljnjem besedilu: Agencija) 22. decembra 2016 predložil poročilo o oceni, skupaj s svojimi ugotovitvami.
                  
               
                     (4)
                  
                  
                     V skladu s členom 7(2) Delegirane uredbe (EU) št. 1062/2014 je Odbor za biocidne proizvode ob upoštevanju sklepov ocenjevalnega pristojnega organa 4. marca 2020 sprejel mnenje Agencije (3).
                  
               
                     (5)
                  
                  
                     Iz navedenega mnenja je razvidno, da za biocidne proizvode vrste proizvodov 2, ki vsebujejo klorofen, ni mogoče pričakovati, da izpolnjujejo merila iz člena 19(1)(b) Uredbe (EU) št. 528/2012, ker so bila z oceno tveganja za zdravje ljudi ugotovljena nesprejemljiva tveganja.
                  
               
                     (6)
                  
                  
                     Ob upoštevanju mnenja Agencije klorofena ni primerno odobriti za uporabo v biocidnih proizvodih vrste proizvodov 2.
                  
               
                     (7)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Klorofen (št. ES: 204-385-8, št. CAS: 120-32-1) se ne odobri kot aktivna snov za uporabo v biocidnih proizvodih vrste proizvodov 2.
         
         
            Člen 2
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 25. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 167, 27.6.2012, str. 1.
         
            (2)  Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).
         
            (3)  Mnenje Odbora za biocidne proizvode o vlogi za odobritev aktivne snovi: klorofen, vrsta proizvodov: 2, ECHA/BPC/238/2020, sprejeto dne 4. marca 2020.